Document ID: 32009D0011

ODLOČBA KOMISIJE
z dne 19. decembra 2008
o odobritvi metod za razvrščanje prašičjih trupov v Španiji
(notificirano pod dokumentarno številko C(2008) 8477)
(Besedilo v španskem jeziku je edino verodostojno)
(2009/11/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (EGS) št. 3220/84 z dne 13. novembra 1984, ki določa lestvico Skupnosti za razvrščanje prašičjih trupov (1), in zlasti člena 5(2) Uredbe,
ob upoštevanju naslednjega:
(1)
Člen 2(3) Uredbe (EGS) št. 3220/84 določa, da je treba prašičje trupe razvrščati z ocenjevanjem mesnatosti v skladu s statistično preizkušenimi metodami ocenjevanja, ki temeljijo na fizičnih meritvah enega ali več anatomskih delov prašičjega trupa. Odobritev metode za razvrščanje prašičjih trupov je odvisna od skladnosti metode z maksimalnim odstopom statistične napake pri ocenjevanju. To odstopanje določa člen 3(2) Uredbe Komisije (EGS) št. 2967/85 z dne 24. oktobra 1985 o podrobnih pravilih za uporabo lestvice Skupnosti za razvrščanje prašičjih trupov (2).
(2)
V skladu z Odločbo Komisije 88/479/EGS (3) so v Španiji odobrene štiri metode (DEST, FOM, HGP in Autofom) za razvrščanje prašičjih trupov.
(3)
Zaradi tehničnih prilagajanj je Španija Komisijo prosila za odobritev posodobitve dveh metod (FOM in Autofom), uporabe dveh novih metod (UltraFOM 300 in VCS2000) in razveljavitev dveh metod (HGP in DEST) ter je predložila rezultate svojih poskusov z razkosanjem v drugem delu protokola v skladu s členom 3(3) Uredbe Komisije (EGS) št. 2967/85.
(4)
Proučitev tega zahtevka je pokazala, da so pogoji za odobritev teh metod razvrščanja izpolnjeni.
(5)
V skladu z drugim pododstavkom člena 2(1) Uredbe (EGS) št. 3220/84 so države članice lahko pooblaščene, da predvidijo obdelavo prašičjih trupov, ki je drugačna od tiste, ki je določena v navedenem členu, če tako odstopanje upravičujejo poslovna praksa ali tehnične zahteve. Poslovna praksa v Španiji lahko poleg odstranitve jezika, ščetin, parkljev, spolnih organov, trebušnega sala, ledvic in trebušne prepone s prašičjega trupa, kot določa člen 2(1) Uredbe (EGS) št. 3220/84, zahtevajo tudi odstranitev sprednjih nog.
(6)
Sprememba naprav ali metod razvrščanja se lahko odobri samo z novo odločbo Komisije, sprejeto na podlagi pridobljenih izkušenj. Zato se lahko zdaj veljavna odobritev prekliče.
(7)
Zaradi jasnosti je treba Odločbo 88/479/EGS razveljaviti in jo nadomestiti z novo odločbo.
(8)
Ukrepi, predvideni s to odločbo, so v skladu z mnenjem Upravljalnega odbora za skupno ureditev kmetijskih trgov -
SPREJELA NASLEDNJO ODLOČBO:
Člen 1
Za razvrščanje prašičjih trupov v Španiji se v skladu z Uredbo (EGS) št. 3220/84 odobri uporaba naslednjih metod:
(a)
naprava, imenovana „Fat-O-Meater (FOM)“, in z njo povezane metode ocenjevanja, ki so podrobno opredeljene v delu 1 Priloge;
(b)
naprava, imenovana „Fully automatic ultrasonic carcasse grading (AUTOFOM)“, in z njo povezane metode ocenjevanja, ki so podrobno opredeljene v delu 2 Priloge;
(c)
naprava, imenovana „UltraFOM 300“, in z njo povezane metode ocenjevanja, ki so podrobno opredeljene v delu 3 Priloge;
(d)
naprava, imenovana „Automatic Vision system (VCS2000)“, in z njo povezane metode ocenjevanja, ki so podrobno opredeljene v delu 4 Priloge.
Člen 2
Z odstopanjem od člena 2 Uredbe (EGS) št. 3220/84 se lahko prašičji trupi pred tehtanjem in razvrščanjem obdelajo tudi brez sprednjih nog. V tem primeru se zaradi določitve cen za prašičje trupe na primerljivi podlagi zabeležena masa toplega trupa poveča za 0,840 kg.
Člen 3
Spremembe naprav ali metod ocenjevanja niso dovoljene.
Člen 4
Odločba 88/479/EGS se razveljavi.
Člen 5
Odločba je naslovljena na Kraljevino Španijo.
V Bruslju, 19. decembra 2008

Labels: 12
18
17